Orkaan Irma lähenemas Tuulealustele saartele
**Orkaan Irma** oli 5. kategooria Roheneemesaarte orkaan 2017. aastal. Irma oli esimene 5. kategooria orkaan, mis tabas Tuulealuseid saari. Kaks nädalat hiljem järgnes sellele orkaan Maria. Irma oli 2017. aasta Atlandi orkaanihooajal üheksas nimega torm, neljas orkaan, teine suurem orkaan ja esimene 5. kategooria orkaan. 

Irma kestis pikalt ja põhjustas katastroofilisi kahjustusi eriti Kariibi mere kirdeosas ja Florida Keysis. See oli kõige intensiivsem orkaan, mis tabas Ameerika Ühendriikide mandriosa pärast Katrinat (2005. aastal). Irma oli esimene suurem orkaan, mis jõudis Florida osariiki pärast Wilmat samal aastal, ja esimene 4. kategooria orkaan, mis tabas osariiki pärast Charleyt (2004. aastal). Peagi pärast Irma orkaani võeti kasutusele sõna *Irmageddon*, kirjeldamaks orkaani tekitatud kahju.

Irma hakkas arenema 30. augustil Roheneemesaarte lähedal troopilise laine tõttu. Soodsad tingimused võimaldasid Irmal 31. augusti õhtuks kiiresti intensiivistuda 3. kategooria orkaaniks Saffiri-Simpsoni tuuleskaalal. Tormi intensiivsus kõikus järgmise kahe päeva jooksul 2. ja 3. kategooria vahel, sest orkaani silm vahetus mitu korda. 4. septembril Irma tugevnes. Järgmise päeva algul muutus see 5. kategooria orkaaniks. 6. septembri hommikul saavutas Irma haripunkti, kui ühe minuti jooksul oli püsiv tuulekiirus 285 km/h ja miinimumõhurõhk 914 hPa. Irma oli õhurõhu poolest maailmas intensiivsuselt teine troopiline tsüklon ja tuule kiiruse poolest maailma tugevaim. Järjekordne orkaani silma vahetus põhjustas Irma nõrgenemise 4. kategooria orkaaniks, kuid enne Kuubale jõudmist saavutas torm taas 5. kategooria taseme. Ehkki Irma nõrgenes Kuubat tabades 2. kategooria tormiks, intensiivistus orkaan taas 4. kategooria orkaaniks, kui see ületas Florida väina soojad veed ja jõudis 10. septembril Cudjoe Keyle. Seejärel nõrgenes Irma 3. kategooria tormiks ja tabas samal päeval hiljem Floridas Marco Islandit.

Torm põhjustas katastroofilisi kahjustusi 5. kategooria orkaanina Barbudas, Saint Barthélemys, Saint Martinis, Anguillas ja Neitsisaartel. Irma põhjustas vähemalt 134 surma, sealhulgas 1 Anguillas, 1 Barbadosel, 3 Barbudal, 4 Briti Neitsisaartel, 20 Kuubal, 11 Prantsuse Antillidel, 1 Haitil, 3 Puerto Ricos, 4 Sint Maartenil; 92 mandri USA-s ja 4 USA Neitsisaartel.

Meteoroloogiline ajalugu
------------------------

Orkaan Irma teekond
National Hurricane Center (NHC) hakkas 26. augustil jälgima Aafrika lääneosa kohal troopilist lainet. Troopiline laine liikus rannikult eemale 27. augusti hilisõhtul. Järgmise kahe päeva jooksul muutusid selle lainega seotud hoovihmad ja äikesepuhangud tugevamaks ning ühinesid järk-järgult madalrõhualaks, kui laine möödus 29. augustilRoheneemesaartest. Järgmisel päeval kella 00.00 (UTC) paiku arenes troopiline laine Roheneemesaartest lääne pool troopiliseks madalrõhkkonnaks. Kuus tundi hiljem muutus madalrõhkkond satelliidi andmete põhjal troopilises tormiks, millele anti nimi Irma. Sooja merepinna ja väikse tuulenihke tõttu oli oodata tormi tugevnemist, ainsaks takistuseks olid pisut jahedamad veed ja kuivem õhk.

Vastne torm hakkas arenema, kuna tekkis antitsüklon. Satelliidipiltides ilmnes üha enam ribalaineid. 31. augusti algustundidel, vahetult pärast troopilise tsükloni ja orkaani silma tekkimist, hakkas Irma kiiresti tugevnema. Kella 18.00 (UTC) ajal muutus see 2. kategooria orkaaniks, seejärel 3. kategooria orkaaniks. Suureks orkaaniks sai see umbes 1. septembri keskööl UTC aja järgi. 48 tunni jooksul oli orkaani tuule kiirus kasvanud 105 km/h. 2. septembril oli Irma keskpunktist umbes 100 km lääne pool üks laev, mis registreeris maksimaalseks tuule kiiruseks 72 km/h. Sellest võib järeldada, et Irma silm püsis kompaktne. Irma põhjaosas asuv tugev kõrgrõhuala põhjustas tormi liikumise 2.–4. septembril lääne-edela suunas. Esimene lennuk, mis orkaanist läbi lendas, väljus Barbadosest 3. septembri pärastlõunal. See tegi kindlaks, et orkaani silma läbimõõt on 47 km ja tuule kiirus merepinnal on 185 km/h.

Merepinna temperatuurid orkaan Irma teekonnal 4. septembril tugevnes Irma soodsate tingimuste tõttu 4. kategooria orkaaniks. Tuulealustele saartele lähenedes oli Irmal teine ja kiirem intensiivistumine. Järgmisel päeval kell 12.00 (UTC) oli Irma muutunud 5. kategooria orkaaniks, tuule kiiruse oli 280 km/h. Äärmiselt võimas orkaan üha tugevnes ja kella 18.00 paiku oli maksimaalne püsiv tuule kiirus 285 km/h. Irma intensiivistus veelgi, kui lähenes Tuulealuste saarte põhjaosale. Umbes kaheksa tundi hiljem, 6. septembril kella 05.45 (UTC) paiku, jõudis Irma Barbuda põhjarannikule maksimaalse intensiivsusega. Tormi keskmine miinimumõhurõhk oli langenud 914 millibaarini – see oli madalaima rõhuga orkaan Atlandil pärast orkaani Deani 2007. aastal. Torm tabas saart ajal, mil püsiv tuule kiirus oli 285 km/h. Irma tipptaseme intensiivsus kestis kuni 6. septembril kella 12.00-ni (UTC). Samal päeval kell 11.15 (UTC) jõudis torm Sint Maartenile ja kell 16.30 (UTC) Briti Neitsisaartele, seal oli keskmine õhurõhk juba veidi tõusnud.

Kolm samaaegselt aktiivset orkaani 7. septembril. Vasakult paremale: Katia, Irma ja Jose
Kui orkaan liikus Neitsisaartelt 6. septembri õhtul eemale, näitasid orkaanilendude vaatlused ja Doppleri radar San Juani linnas Puerto Ricos elliptilist orkaani silma ja topelt orkaani silma. 6. septembri hilisõhtul möödus tsüklon Puerto Ricost umbes 100 km põhja poolt. Irma liikus 7. septembril lääneloode suunas paralleelselt Hispaniola põhjarannikuga. Pärast orkaani silma vahetumist nõrgenes Irma 4. kategooria orkaaniks, kui see möödus 8. septembri alguses Turksi ja Caicose saarte lõunaosast. Sellega lõppes Irma 60-tunnine periood, mil see oli 5. kategooria intensiivsusega. Tegu oli teise pikima Atlandi tormiga, mille tuuled olid püsinud üle 251 km/h. 8. septembril kella 5.00 (UTC) ajal maabus Irma Bahamal Little Inagua saarel, püsiv tuule kiirus oli sel ajal 250 km/h. Seejärel hakkas orkaan liikuma rohkem lääne poole, kuna selle subtroopiline põhjaosa tugevnes. Kui orkaani silma vahetustsükkel oli lõppenud, hakkas Irma uuesti intensiivistuma ja saavutas 5. kategooria intensiivsuse kella 18.00 (UTC) ajal Kuuba idaosas. 9. septembril kell 03.00 (UTC) tabas orkaan Kuubal Cayo Romanost tuule kiirusega 270 km/h. Irma oli pärast 1924. aasta Kuuba orkaani alles teine 5. kategooria orkaani, mis Kuubat tabas. Kuna Irma orkaani silm liikus piki Kuuba põhjarannikut, nõrgenes see maa mõju tõttu järk-järgult, silm muutus pilviseks ja tormi intensiivsus langes 9. septembril 2. kategooria tasemele.

Orkaanide Andrew ja Irma kombineeritud satelliidipilt, mis võrdleb tormide suurust
Pärast ajutist vaibumist 9. septembril pöördus orkaan loodesse Florida poole. Florida väina sooja vee kohal liikudes tugevnes Irma 10. septembri hommikul kell 06.00 (UTC) kiiresti 4. kategooria orkaaniks, kuna toimus konvektsioon ja orkaani silm muutus konkreetsemaks. Lisaks suurenes Irma tuuleväli: orkaanituuled ulatusid umbes 130 km kaugusele ja valjud tuulehood 350 km kaugusele. Tsüklon jõudis Floridas Cudjoe Keysse 10. septembril kella 13.00 (UTC) ajal 4. kategooria intensiivsusega, tuule kiirus oli 215 km/h. Tuulenihe ja maa lähedus põhjustasid Irma nõrgenemise 3. kategooria tormiks, enne kui see tabas seitsmendat ja viimast korda maad kella 19.30 (UTC) ajal Marco Islandil Floridas. Püsiv tuule kiirus oli sel ajal 185 km/h. Kui Irma oli sisemaale liikunud, hakkas see kiiresti suunduma loodesse. Suurenev tuulenihe, maa mõju ja kuiv õhk tingisid tormi kiire nõrgenemise. Tundide jooksul langes see 3. kategooria intensiivsusest madalamale. Irma möödus 11. septembril kella 06.00 (UTC) paiku Tampast ida poolt 1. kategooria orkaanina ja nõrgenes siis veelgi, kui konvektsioon hajus. Orkaan nõrgenes lõpuks Georgia lõunaosas kella 12.00 (UTC) paiku troopiliseks tormiks, omandades samal ajal ekstratroopilisi omadusi. Orkaan Irma lagunes 13. septembril Missouri kohal.

Ettevalmistus
-------------

### Kariibid

Eeldades, et Irma prognoositav teekond kulgeb enamasti Kariibi mere saartel, anti 5. septembril orkaanihoiatus Tuulealuste saarte põhjaosale, Puerto Ricole ja osale Hispaniola saarest.

Orkaan Irma läheneb Tuulealustele saartele 5. septembril, umbes 5. kategooria orkaaniks intensiivistumise ajal
Antiguas ja Barbudas kindlustasid elanikud tugevate tuulte ootuses elamuid ja korrastasid krunte. Avariipersonal viidi 5. septembriks avalikes varjupaikades ja haiglates ooterežiimi, et olla valmis evakueeritavate vastuvõtmiseks. Kuna Barbudal oodati otsest tabamust läksid pea pooled elanikud varjupaika ja päästevarud olid enne orkaani valmis pandud. Saint Lucias tegutsev riiklik hädaolukordade juhtimise organisatsioon hoiatas väikelaevade juhte ja ujujaid suurte lainete eest merel ja rannas. Dominical hoiatati väikelaevu ja paluti neil olla valvel kõrgete lainete suhtes, inimesi hoiatati kõrgete lainete, maalihete ja üleujutuste eest.

Guadeloupe'is evakueeriti üleujutuse ja erosiooni ohu tõttu inimesed, kes elasid madalamates paikades või kalju serval. Koolid ja riigiasutused olid suletud 5. ja 6. septembril. Haiglad kogusid kolme päeva jagu varusid ja kontrollisid, et varugeneraatorid oleksid töökorras. Saare 32 vallast 22 aktiveeris hädaolukorra lahendamise plaanid; 1500 inimest kutsuti varjupaikadesse. Saar sai suhteliselt vähe kahjustusi ning sellest sai Saint Martini ja Saint Barthélemy abistamise baasjaam. Ehkki orkaani tuum pidi jääma põhja poole, väljastati Martinique'i saarele tormise mere võimalikkuse tõttu kollane hoiatus. Martinique saatis Guadeloupe'i, Saint Martini ja Saint Barthélemy saartele hädaabitarbeid ja sõjaväelist abi.

Puerto Rico kuulutas 4. septembril välja hädaolukorra. 6. septembriks oli USA föderaalne kriisihaldamise agentuur lähetanud reageerimisrühmad Puerto Ricosse ja Ameerika Ühendriikide Neitsisaartele. Abipakid, sealhulgas toit, meditsiinitarbed ja tekid, olid saarte strateegilistesse kohtadesse juba varem kohale viidud.

5. septembril aktiveeris Dominikaani Vabariik rahvusvahelise kosmose- ja suurõnnetuste harta, tagades sellega satelliidi leviala; kaks päeva hiljem tegid sedasama USA ja Haiti. Ametnike sõnul evakueeriti enne tormi saabumist ohtlikest piirkondadest 11 200 inimest. Umbes 7400 turisti viidi Santo Domingosse, eemale rannakuurortidest. Haitil olid riigiametnikud ja abiorganisatsioonid hädas orkaaniks valmistumise ja evakueerimisega. Kui mõned ametnikud süüdistasid elanikkonda vastumeelsuses ja ükskõiksuses, tunnistasid teised, et nad polnud orkaani tulekuks valmis ning enne Irma lähenemist ei antud ühtegi evakueerimiskorraldust. Kohalikud ametnikud väitsid, et nad ei saanud valitsuselt lubatud raha, varusid ja seadmeid. ÜRO Haiti stabiliseerimismissioon valmistas abistamiseks ette 1000 rahuvalvajat ja inseneri.

Turks ja Caicos andis 5. septembril välja evakueerimiskorralduse madalatele aladele. Koolid suleti, valitsushooned löödi laudadega kinni, varjupaigad avati. Ametnikud andsid elanikele hoiatusi inglise, kreooli ja hispaania keeles, tehes seda sotsiaalmeedia, raadio, SMS-ide ja WhatsAppi kaudu. Bahamal alustas valitsus ettevalmistusi nädal enne orkaani saabumist. Muu hulgas tagati see, et riiklikke spordirajatisi saaks kasutada varjupaikadena. 7. septembriks oli valitsus lõunapoolsetelt saartelt õhu kaudu evakueerinud 1609 inimest, sealhulgas 365 inimest Biminist. Bahama lõuna- ja keskosa saarte elektrivarustus katkestati plaanitult enne orkaani saabumist. Varjupaigad avati, kuigi neid kasutati vähe, kuna enamik evakueerujaid oli läinud peredega teistele saartele. 7. septembril Bahama saartel viibinud 2679 välisturistist majutati umbes 1200 Atlantis Paradise Islandi hotelli, mis on riigi üks kõige orkaanikindlamaid ehitisi.

Vaata ka
--------

* 2017. aasta Atlandi orkaanihooaeg
* Orkaan Maria
* Orkaan Harvey

Viited
------

1. ↑  Miami New Times (13. september 2017). "Irmageddon: Thousands of Miamians Just Had Their First Taste of Hurricane Misery".
2. ↑  Amy Gesenhues (13. detsember 2017). "Hurricane Irma was the No. 1 top trending Google search in the US & globally for 2017". *Search Engine Land*.
3. ↑  National Hurricane Center. "Tropical Weather Outlook". Miami, Florida.
4. ↑  National Hurricane Center. "Tropical Weather Outlook". Miami, Florida.
5. 1 2 3 4 5 6 7 8  P. Cangialosi; Andrew S. Latto; Robbie J. Berg (9. märts 2018). "Hurricane Irma" (PDF). *National Hurricane Center*.`{{netiviide}}`: CS1 hooldus: mitu nime: autorite loend (link)
6. ↑  Christopher Landsea (30. august 2017). "Tropical Storm Irma Discussion 2". *National Hurricane Center*.
7. ↑  Eric S. Blake (31. august 2017). "Hurricane Irma Public Advisory Number 6". *National Hurricane Center*.
8. ↑  John P. Cangialosi (2. september 2017). "Hurricane Irma Discussion Number 12". *National Hurricane Center*.
9. ↑  Daniel P. Brown (3. september 2017). "Hurricane Irma Discussion Number 17". *National Hurricane Center*.
10. ↑  Jack L. Beven II (9. september 2017). "Hurricane Irma Advisory Number 45". *National Hurricane Service*.
11. ↑  Richard J. Pasch (11. september 2017). "Tropical Storm Irma Discussion Number 50". *National Hurricane Center*.
12. ↑  "Disaster Coordinator: Barbuda ready and prepared for the passage of Hurricane Irma". *The Daily Observer*. 5. september 2017.
13. ↑  "PM says relief efforts are already underway for A&B". *The Daily Observer*. 5. september. `{{netiviide}}`: kontrolli kuupäeva väärtust: `|aeg=` (juhend)
14. ↑  "Hurricane Irma approaches Northern Leeward Islands". *St Lucia Times*. 4. september 2017. Originaali arhiivikoopia seisuga 5. september 2017.
15. ↑  "Tropical Storm Watch remains in effect for Dominica". *Dominica News Online*. 4. september 2017. Originaali arhiivikoopia seisuga 5. september 2017.
16. ↑  "Comment la Guadeloupe, Saint-Barth et Saint-Martin se préparent à l'ouragan Irma". *Agence France-Presse* (prantsuse keeles). 4. september. `{{netiviide}}`: kontrolli kuupäeva väärtust: `|aeg=` (juhend)CS1 hooldus: tundmatu keel (link)
17. ↑  Préfet de Guadeloupe [@Prefet971] (6. september 2017). "Passage de l'ouragan IRMA en #Guadeloupe. Point de situation, ce mercredi 6 sept. à 5h". *Twitter*.
18. ↑  "The Latest: Hurricane upends Delaware couple's celebration". *National Post*. 13. september 2017.
19. ↑  "Le dangereux Ouragan Irma se rapproche des Antilles". *franceinfo* (prantsuse keeles). 4. september 2017.`{{netiviide}}`: CS1 hooldus: tundmatu keel (link)
20. ↑  Peggy Pinel-Fereol (5. september 2017). "La Martinique envoie des renforts en Guadeloupe, Saint-Barthélemy et Saint-Martin". *France Télévisions* (prantsuse keeles).`{{netiviide}}`: CS1 hooldus: tundmatu keel (link)
21. ↑  Rebecca Savaransky (4. september 2017). "Florida governor declares state of emergency over Hurricane Irma". *The Hill*.
22. ↑  Michael Biesecker ja Andrew Taylor (6. september 2017). "FEMA still focused on responding to Harvey with dwindling cash as Irma looms". *The Chicago Tribune*.
23. ↑  "Hurricane Irma in the Dominican Republic". *International Charter Space & Major Disasters*. 5. september 2017. Originaali arhiivikoopia seisuga 7. september 2017.
24. ↑  "Hurricane Irma in the United States". *International Charter Space & Major Disasters*. 7. september 2017. Originaali arhiivikoopia seisuga 10. oktoober 2017.
25. ↑  "Irma in Haiti". *International Charter Space & Major Disasters*. 7. september 2017. Originaali arhiivikoopia seisuga 10. oktoober 2017.
26. ↑  "Jamaica trying to determine severity of Irma's impact on Caribbean neighbours". *The Jaimaica Observer*. 8. september 2017. Originaali arhiivikoopia seisuga 9. september 2017.
27. 1 2  "Hurricane Irma wreaks apocalyptic damage in the Caribbean". *The New Orleans Times-Picayune*. 7. september 2017.
28. ↑  Jacqueline Charles (8. september 2017). "Vulnerable Haiti escapes worst of Hurricane Irma but flooding risks continue". *The Miami Herald*.
29. ↑  "Turks and Caicos Islands residents told not to take Hurricane Irma lightly". *The Turks and Caicos Sun*. 5. september 2017. Originaali arhiivikoopia seisuga 9. september 2017.